**Informatīvais ziņojums**

Par 2018. gada 29.-30. oktobra neformālajā Eiropas Savienības Vides un transporta ministru sanāksmē izskatāmajiem jautājumiem

2018. gada 29.-30. oktobrī notiks neformālā Eiropas Savienības (turpmāk – ES) Vides un transporta ministru sanāksme (turpmāk – neformālā sanāksme) Austrijā.

Neformālās sanāksmes laikā notiks vides ministru diskusijas par ES vides politikas nākotni ceļā uz jauno Vides rīcības programmu (turpmāk – VRP). Austrijas prezidentūra sagatavojusi diskusiju dokumentu ar jautājumiem.

VRP jau kopš 20. gadsimta septiņdesmito gadu sākuma ir bijušas ES vides politikas izstrādes pamatā. Tomēr kopš 2013. gada, kad stājās spēkā 7. VRP, pasaulē ir notikušas būtiskas izmaiņas, tai skaitā vides jomā. Sākotnēji ambiciozo 7. VRP ilgtermiņa vīziju – “dzīvot labi mūsu planētas iespēju robežās” – šobrīd apsteidz jaunie globāli nozīmīgie dokumenti – ANO Ilgtspējīgas attīstības Dienaskārtība 2030. gadam ar 17 ilgtspējīgas attīstības mērķiem un Parīzes nolīgums klimata pārmaiņu ierobežošanai. Nākotnes izaicinājumi ietver esošā normatīvo aktu regulējuma labāku un atbilstošāku ieviešanu, iesaistot ieintersētās puses, t.sk. sabiedrību.

Austrijas prezidentūras diskusiju dokumentā norādīts, ka nākotnes VRP vajadzētu būt vērstam uz 2030. gadu un jānodrošina ilgtspējīgas attīstības mērķu vides un klimata jomā pārveide konkrētās saistībās un izmērāmos mērķos ES un tās dalībvalstīm.

**Latvijas viedoklis**

*1. Vai jūs redzat nepieciešamību pēc 8.  VRP, kā noteikts LESD 192. panta 3. punktā? Ja jā, kādas ir prasības, lai ES padarītu par resursu efektīvu, videi draudzīgu un konkurētspējīgu zema oglekļa emisiju ekonomiku?*

Latvija atbalsta nepieciešamību izstrādāt 8. VRP, kas palīdzētu turpināt ES virzību uz resursu efektīvu, videi draudzīgu un konkurētspējīgu oglekļa mazietilpīgu ekonomiku. ES vides politika ir būtisks pīlārs ES kopējā politiskajā ietvarā, un arī turpmāk nepieciešama integrēta pieeja šīs dimensijas iekļaušanai visās politikās. Ir skaidri redzama nepieciešamība pilnībā integrēt ilgtspējīgas attīstības mērķus ES politikas ietvarā, ilgtermiņa vīzijās un nozaru politikās pēc 2020. gada.

Sinerģijas ir un būs svarīgas, jo ir savstarpēja ietekme starp dažādām politikām. Kā piemērus var minēt klimata un enerģētikas politiku, plašo produktu – resursu pārvaldības politiku sasaistē ar rūpniecības un konkurētspējas prioritātēm, digitālo politiku.

Latvija piekrīt, ka Eiropas Komisijas uzstādījums nestrādāt katram savā “burbulī”, ir veicinājis starpnozaru tuvināšanos. Tādēļ 8. VRP jābūt modernam, uz nākotni vērstam un stratēģiskam dokumentam bez tieksmes detalizēti regulēt katru vides politikas aspektu, tādejādi veicinot šī dokumenta labāku uztveramību mērķauditorijās Vienlaikus 8. VRP iekļautajiem pasākumiem ir jābūt izmērāmiem noteiktā laika nogrieznī. Būtiski ir nodrošināt iekļauto pasākumu saskaņotību ar ANO ilgtspējīgas attīstības mērķiem, piemēram, definējot galvenos ES mērķus vides jomā, ka sasniedzami līdz 2030. gadam.

Latvija uzskata, ka ir turpināma prakse apstiprināt VRP koplēmuma procedūrā, kas tādējādi dod lielāku piederības un atbildības (*ownership*) sajūtu visām ES institūcijām.

Arī turpmāk būs svarīga regulāra sadarbība starp dažādām institūcijām, kā arī saikne ar privāto sektoru, nevalstiskajām organizācijām un citām iesaistītajām pusēm, izstrādājot risinājumus un tos īstenojot.

*2. Klimata pārmaiņas ir globālas un arvien pieaugošas nozīmes jautājums visos līmeņos. Kāda ir pievienotā vērtība, lai integrētu klimatu visās 8. VRP jomās salīdzinājumā ar situāciju, kad klimata jautājumos būtu tikai ilgtermiņa stratēģija?*

Klimata pārmaiņu politikas centrālais elements ir oglekļa mazietilpīgas un klimatnoturīgas attīstības stratēģijas, kā arī saistītais normatīvais regulējums, sevišķi, klimata un enerģētikas politikas ietvars. Klimata pārmaiņu politikā ES 2030. gadam jau ir definējusi mērķus siltumnīcefekta gāzu emisiju samazināšanai un oglekļa dioksīda piesaistes saglabāšanai. ES arī definējusi to politiku mērķus un nosacījumus, kas cita starpā ietekmē arī klimata pārmaiņu mērķu izpildi, piemēram, mērķi energoefektivitātes uzlabošanai un atjaunojamo energoresursu īpatsvara palielināšanai, mērķi un nosacījumi transporta emisiju samazināšanai, prasības elektromobiļu uzlādes staciju skaitam un elektromobiļu daudzumam u.c. ES intensīvi turpina pilnveidot dažādu nozaru politikas un normatīvo regulējumu, lai nodrošinātu to saskaņotību ar klimata politikas mērķiem, sevišķi enerģētikas, lauksaimniecības, mežsaimniecības, transporta, finanšu, inovāciju u.tml. jomās. Līdzīga situācija ir arī dalībvalstīs. Turklāt ES klimata politika ir tiešā veidā sasaistīta ar starptautisko klimata politiku un tur panāktajām vienošanām.

Latvija uzskata, ka 8. VRP var nodrošināt sasaisti ar vides un klimata politikām, integrējot klimata aspektus vides aizsardzības un dabas aizsardzības (bioloģiskās daudzveidības saglabāšanas) politikās, taču 8. VRP nav nepieciešams integrēt jau izveidoto klimata politikas ietvaru. 8. VRP galvenais devums varētu būt nodrošināt, lai vides aizsardzības (piemēram, aprites ekonomikas, bioloģiskās daudzveidības saglabāšanas) un klimata politikas un to mērķi būtu salāgoti un savstarpēji papildinoši. Svarīgi, lai dažādās vides jomas rīcībpolitikas nenonāk pretrunā. Piemēram, gaisa piesārņojuma novēršana un biomasas pieaugoša izmantošana ar mērķi samazināt siltumnīcefekta gāzu emisijas. Pielāgošanās klimata pārmaiņām apsvērumu sistēmiska integrēšana vides aizsardzības un dabas aizsardzības politikās (piemēram, bioloģiskās daudzveidības saglabāšana, ūdens resursu pārvaldība) un otrādi.

**Latvijas delegācija:**

Delegācijas vadītājs: **Jānis Eglīts**, Vides aizsardzības un reģionālās attīstības ministrijas parlamentārais sekretārs.

Delegācijas dalībnieki: **Aija Iesalniece**, Vides aizsardzības un reģionālās attīstības ministra biroja vadītāja;

**Alda Ozola,** Vides aizsardzības un reģionālās attīstības ministrijas valsts sekretāra vietniece.

Vides aizsardzības un  
reģionālās attīstības ministrs Kaspars Gerhards

Vides aizsardzības un reģionālās attīstības ministrijas  
valsts sekretārs Rinalds Muciņš